Гьабибов Геннадий Абдуллагьан хва

Гьабибов Геннадий Абдуллагьан хва — лезги кхьираг, медицинадин илимрин кандидат.

1934 йисан 5 апрелдиз СтӀал Сулейманан райондин Кьасумхуьрел къуллугъчидин хзанда дидедиз хьана. Ада Евпатория шегьерда юкьван мектеб ва Магьачкъалада медицинадин институт куьтягьна, духтур-психиатрвилин пеше къачуна. Гзаф йисара Герейханован совхоздин ва Магьачкъалада республикадин кьилин азарханада, Дагъустандин мединститутда кӀвалахна, медицинадин илимрин кандидатвилин дережа къазанмишна.

Геннадий Гьабибован рикӀ аял чӀавалай эдебиятдал алай. Ада урус чӀалал кхьей, хъуьруьн ва ягьанат квай куьруь гьикаяр ва мезелияр ("Аппендикс", "Тамун мах", "Дишегьлидин накъвар", "Муьгьуьббатдин къуват", "Гуьзелвилин сирер" ва мсб.) Дагъустандин газетриз ва журналриз акъатна. Кхьирагди са актунин пьесаярни кхьена, ам Москвада Вирисоюздин драматургрин совещанидин иштиракчи хьана. "Гуьзелвилин сир" тӀвар алаз кьве ктаб чапдай акъатна.

Зари 1979 йисуз залан азардик рагьметдиз фена, ам Магьачкъалада кучукнава.

Эдебият
 Гьаким Къурбан «Лезги зарияр».

Категория:Лезги кхьирагар